Lugdienste: Alles terug na normaal | Netwerk24
Deur Elvira Wood 23 Oktober 2019 11:53
Mango was een van die lugdienste wat op kort kennisgewing van sy vliegtuie moes herroep.Foto: Reuters
Die Suid-Afrikaanse Lugdiens, Mango, Kulula en British Airways moes almal Dinsdag vliegtuie op die grond hou nadat die Burgerlugvaartowerheid (BLO) hulle ingelig het van "onreëlmatighede" wat tydens 'n onlangse oudit van SAL Tegnies bespeur is.
SAL Tegnies verskaf instandhoudings- en tegniese dienste aan die lugdienste.
'n Woordvoerder van Mango het Woensdag bevestig dat al hul vliegtuie weer in die lug is, terwyl Comair reeds Dinsdagaand gesê het hy verwag dat dinge Woensdag weer normaal sal verloop.
Twee van Mango se vliegtuie wat herroep moes word, was glo in die lug toe die kennisgewing ontvang is. Die vliegtuie is uit diens gestel die oomblik wat hulle geland het. Die vliegtuie het sedertdien die nodige klaring ontvang en is reeds Dinsdag weer in gebruik gestel.
Tlali Tlali, woordvoerder vir die Suid-Afrikaanse Lugdiens (SAL), het in 'n e-pos aan Netwerk24 bevestig 25 van hul vliegtuie is op die grond gehou "om hulle deur die proses vir verifikasie van voldoening te sit".
Nie een van die lugdienste het egter uitgeklaar presies wat die probleem met die vliegtuie was nie.
Fikile Mbalula, minister van vervoer, kon ook nie Dinsdagmiddag verduidelik wat die onreëlmatighede is wat die BLO gevind het nie.
Meer oor: Sal | British Airways | Suid-Afrikaanse Lugdiens | Kulula | Comair | Mango | Vliegtuie | Lugdienste